נעמה יששכר שוחררה מהכלא ויצאה לישראל עם נתניהו - משפט ופלילים - הארץ
נעמה יששכר שוחררה מהכלא ויצאה לישראל עם נתניהו
יששכר שוחררה הלילה מהמתקן שבו שהתה, עשרה חודשים לאחר שנעצרה, ופגשה את אמה בשדה התעופה במוסקבה. פוטין אמר לנתניהו בפגישתם היום כי העניק את החנינה בעיקר בזכות אמה של יששכר, יפה
יששכר, אמה, נתניהו ושרה בשדה התעופה במוסקבה
נעמה יששכר שוחררה הבוקר (חמישי) מהכלא ברוסיה, עשרה חודשים לאחר שנעצרה בשדה התעופה במוסקבה בגין החזקה של 9.5 גרם חשיש - כך נמסר משירות בתי הסוהר הרוסי. היא הגיעה עם אמה, יפה, לשדה התעופה במוסקבה ושם פגשה את ראש הממשלה בנימין נתניהו ואת שרה רעייתו ותשוב איתם לישראל.
נשיא רוסיה ולדימיר פוטין אמר בפגישה שערך עם נתניהו היום, כי העניק את החנינה ליששכר בעיקר בזכות אמה, יפה, וכי "צריך לזכור שהיא עברה עבירה וכי היו לה סמים בתיק". נתניהו הודה לו על החנינה של יששכר ואמר: "זה דבר שמרגש את כולנו והתודה שלנו ניתנת מכל אזרחי ישראל, מכל הלב".
ליעד גולדברג, אחות של יששכר, סיפרה ל"הארץ" כי שוחחה עם אחותה והתרגשה מאוד. "עכשיו אני רוצה לשבת עם המשפחה שלי ולספור את הדקות עד שנעמה תגיע. זה רק עוד כמה שעות. אני מודה לכל מי שעזר לנו, לפוטין לראש הממשלה לפעילים שלנו. זה יום מאוד מרגש ועכשיו אני הולכת לשתות קפה ומחכה לאחותי ולאמא שלי שיגיעו הביתה", אמרה.
יששכר נידונה באוקטובר לשבע שנות מאסר וחצי בגין הברחת סמים. בכיר בצוות הבין-משרדי שעסק במגעים למתן החנינה ליששכר אמר אתמול כי ישראל לא חתמה על עסקה עם רוסיה לשחרורה. לדברי הגורם הישראלי, השחרור נעשה "כמחווה של פוטין לנתניהו".
יששכר בכלא ברוסיה עם עורך דינה ונציבת זכויות האדם, החודש
בשבוע שעבר נודע כי ישראל מבצעת כמה מחוות עבור רוסיה, ובהן העברת הבעלות על כנסיית אלכסנדר נבסקי בירושלים לשלטון הרוסי. גורם מדיני הבהיר אז כי לא קיימת עסקה להעברת הבעלות על הכנסייה בתמורה לשחרור יששכר, "אבל היה ברור שאי אפשר להתקדם בלי שיפור האווירה מול הרוסים".
חבר הצוות הבין-משרדי אמר אתמול כי המדינה ביקשה למנוע פגיעה ביחסים הרגישים בין ישראל לרוסיה. לדבריו, ההערכה היתה שעמדת ישראל בעניינים אחרים פעלה לרעת יששכר, אך המחוות הישראליות כלפי רוסיה נועדו להדק את הקשרים בין המדינות, גם ללא קשר לשחרורה.
יששכר נעצרה בנמל התעופה שרמטייבו ב-9 באפריל, כשהמתינה לטיסת המשך מהודו לישראל. כלב משטרתי זיהה חשיש בתיקה, והיא נחשדה בהחזקת סמים. להגנתה טענה בתחילה כי לא התכוונה להכניס את הסמים לשטח רוסיה, ובהמשך אמרה כי מישהו אחר הכניס את הסמים לתיק. היא הואשמה בהברחת סמים, והורשעה באוקטובר. בדצמבר נדחה הערעור שלה.
המגעים לשחרורה החלו עם מעצרה, ובחודשים הראשונים נדונה עסקה שנועדה לכלול את ההאקר הרוסי אלכסיי בורקוב, שהיה כלוא בישראל. בורקוב המתין להסגרה לארצות הברית בגין פשעי סייבר, ומוסקבה דרשה שיועבר אליה. הרשויות בארץ סירבו לכך, בנימוק שלא ניתן להתערב בהחלטת בית המשפט העליון להסגירו לידי האמריקאים, וההליך הושלם בנובמבר. היום הוא צפוי להודות בחלק מהאישומים נגדו. בישראל העריכו כי הרוסים השתמשו ביששכר, המחזיקה גם באזרחות אמריקאית, כמנוף לחץ על וושינגטון.